b'\n_START_ARTICLE_\nBernardino Luini\n_START_PARAGRAPH_\nBernardinas Luinis (it. Bernardino Luini, apie 1480 \xe2\x80\x93 1532 m.) \xe2\x80\x93 ital\xc5\xb3 renesanso dailininkas i\xc5\xa1 Lombardijos, vienas Leonardo da Vin\xc4\x8dio pasek\xc4\x97j\xc5\xb3.\n_START_SECTION_\nBiografija\n_START_PARAGRAPH_\nBernardinas Luinis gim\xc4\x97 1470\xe2\x88\x921480 m. laikotarpyje, sp\xc4\x97jama, Lombardijos Luino kaimelyje, nuo kurio gavo savo pavard\xc4\x99. Sp\xc4\x97jama, kad keletas fresk\xc5\xb3 \xc5\xa1iame kaime yra jaunojo Bernardino darbai. Tikroji dailininko pavard\xc4\x97 ne\xc5\xbeinoma. Jis pasira\xc5\xa1in\xc4\x97davo Bernardin Lovino. Manoma, kad jis atvyko \xc4\xaf Milan\xc4\x85 apie 1500 m. ir mok\xc4\x97si Milane pas dailinink\xc4\x85 Ambrogio Bergognone. Bernardino Luini stili\xc5\xb3 lemiamai paveik\xc4\x97 Leonardas da Vin\xc4\x8dis, kuris tuo metu kaip tik paliko Milan\xc4\x85. Joki\xc5\xb3 \xc5\xbeini\xc5\xb3 apie dailinink\xc5\xb3 galim\xc4\x85 susitikim\xc4\x85 n\xc4\x97ra. D\xc4\x97l stilistini\xc5\xb3 pana\xc5\xa1um\xc5\xb3 keletas jo darb\xc5\xb3 buvo anks\xc4\x8diau priskiriami Leonardui. Luinis dirbo kartu su kitu \xc5\xbeymiu Leonardo mokiniu Giovanni Antonio Boltraffio. Luinio k\xc5\xabryboje pasirei\xc5\xa1kia Andrea Mantegna \xc4\xaftakos p\xc4\x97dsakai._NEWLINE_Apie 1507 m. Bernardinas Luinis tur\xc4\x97jo savo studij\xc4\x85 Milane ir vykd\xc4\x97 savaranki\xc5\xa1k\xc4\x85 dailininko veikl\xc4\x85. Jis gaudavo daug u\xc5\xbesakym\xc5\xb3 i\xc5\xa1 aplinkini\xc5\xb3 miest\xc5\xb3. Apie 1509-16 m. jis suk\xc5\xabr\xc4\x97 freskas Villa Pelucca Sesto San D\xc5\xbeiovani miestelyje. Apie 1516 m. Luinis atliko freskas San Giorgio al Palazzo ba\xc5\xbeny\xc4\x8dioje Milane. Apie 1521 m. Luinis pabuvojo Romoje, kur patyr\xc4\x97 Rafaelio dail\xc4\x97s \xc4\xaftak\xc4\x85. Svarbiausiais jo darbais buvo freskos Milano senojo vienuolyno ba\xc5\xbeny\xc4\x8dioje San Maurizio al Monastero Maggiore. Grafo Giovanni Bentivogli u\xc5\xbesakymu atliktos apie 1520-28 m. Apie 1529 m. jis suk\xc5\xabr\xc4\x97 vien\xc4\x85 garsiausi\xc5\xb3 savo darb\xc5\xb3 Santa Maria degli Angeli ba\xc5\xbeny\xc4\x8dioje Lugane \xe2\x88\x92 freskas Kristaus kan\xc4\x8di\xc5\xb3 tema. 1531 m. jis minimas dirb\xc4\x99s Sarono Santa Maria dei Miracoli \xc5\xa1ventykloje, kurioje jau buvo dirb\xc4\x99s apie 1525 m. V\xc4\x97lesni\xc5\xb3 \xc5\xbeini\xc5\xb3 apie dailinink\xc4\x85 beveik nei\xc5\xa1lik\xc4\x99. Pagal vien\xc4\x85 liudijim\xc4\x85 jis mir\xc4\x97 1532 m., ta\xc4\x8diau, \xc4\xafmanoma, kad gal\xc4\x97jo gyventi iki 1540 m. Du s\xc5\xabn\xc5\xabs buvo jo mokiniais. Vienas j\xc5\xb3, Aurelio, tapo reik\xc5\xa1mingesniu dailininku manieristu. Sp\xc4\x97jama, kad Luinis gal\xc4\x97jo b\xc5\xabti susij\xc4\x99s su dailininku Gaudenzio Ferrari.'